Khan o ikuela mo batsading
Mopalamente wa Molepolole Bokone, Rre Mahommed Khan, o kgothaditse batsadi go supa kgatlhego mo thutong ya bana ba bone. Mopalamente, yo a neng a bua mo diphuthegong tsa kgotla mo dikgaolwaneng tsa Borakalalo, Phalane le Garanta mo bekeng eno, a re batsadi ba latlheletse thuto ya bana le ntswa e le bone ba nnang nako e ntsi le bana kwa malapeng. A re bontsi jwa bone ga ba ke ba leba dibuka tsa bana go bona gore a ngwana o dira sentle. A re batsadi ga ba a tshwanela go supa barutabana ka monwana fa bana ba sa dire sentle mo dithutong tsa bone. Mopalamente a re go tsena diphuthego tsa batsadi le barutabana ke gone mo go ka dirang gore batsadi ba nne gaufi le bana. Mo go tse dingwe, mopalamente o ne a supa fa a itumelela ditiro tsa ditlhabololo tse di akaretsang maemelo a masha a dipalamo tsa setshaba, ditsela tse di tshetsweng sekonotere mo kgaolong ya Borakalalo le ntswa a re ga go a lekana a re ditlhabololo di tshwanetse tsa tsamaelana le matshelo a batho. Mo diphuthegong tseo, batho ba ne ba ngongorega ka botsamaisi jwa kokelo ya Scottish ba re ga ba dire mo go lekaneng go thusa batho ka bofefo. Mme Senkepeng Itumeleng ene o kopile puso go akanyetsa balwetse ba sukiri ba matshelo a bone a sa ntseng a le kwa tlase go sekwa sekwa gore le bone ba phakisiwe dijo. Kwa kgaolwaneng ya Garanta batho ba ngongoregile ka koporase ya motlakase gore e bonya go ba gokelela motlakase mo malwapeng. Rre Oadisa Gaelebale a re ga ba robadiwe ke beng ba diteraka baba epang mmu o o agang mo kgaolong eo e se kafa molaong mo e bileng ba setseng ba epile lefuti le le borai mo matshelong a bana. A re se se ngomolang pelo ke gobo mapodisi ba seke ba tsiboga fa ba ikuela ka tiragalo eo. Ba ngongoregile gape ka koporase ya metsi ya Water Utilities gore e tsaya nako e telele go ba tshelela metsi mo ditankeng tse di ba nosang. Fa a tsibogela dingwe tsa dilelo tsa bone mabapi le bodiredi ja kokelo, mopalamente o ne a bolelela batho mo diphuthegong tseo fa ba kile ba ikopanya le bodiredi jo bogolwane jwa Scottisheo, mme a solofetsa fa ba tlaa ikgata motlhala ka jaana go lebega fa go sa ntse go na le dilo tse di sa dirweng sentle . 